ঢাকা শহরের মতো ঘনবসতিপূর্ণ শহর দুনিয়াতে কমই আছে। প্রতিবর্গ কিলোমিটারে ২০ হাজারের উপরে মানুষ বসবাস করছে। দীর্ঘদিন থেকে গণপরিবহন ব্যবস্থায় চলছে চরম নৈরাজ্য। একদিকে ভয়াবহ ট্রাফিক জ্যাম, অন্যদিকে অপ্রতুল যানবাহন প্রতিনিয়ত ঘণ্টার পর ঘণ্টা সময় ছিনিয়ে নিচ্ছে মানুষের জীবন থেকে। গণপরিবহনে নৈরাজ্য বন্ধের পরিবর্তে মালিকপক্ষ বা প্রভাবশালী মহলের কাছে আত্মসমর্পণ কোন বিবেচনাতেই কাম্য নয়। সিটিং সার্ভিসের নামে যাত্রীদের ভোগান্তি বন্ধ করা যেমন প্রয়োজন তেমনি লোকাল পরিবহনের নামে নৈরাজ্যের টুঁটিঁ চেপে ধরা উচিত। দেশের সন্তানতুল্য নাগরিকদের কাছে দায়বদ্ধতা থেকেই গণপরিবহনে শৃঙ্খলা ফিরিয়ে আনা সরকারের দায়িত্ব। দেশের ১৬ কোটি মানুষের প্রত্যাশা সরকার গণপরিবহন সেক্টরের নৈরাজ্য বন্ধের ব্যাপারে আন্তরিক ও উদ্যোগী ভূমিকা পালন করে ইঁদুর বিড়াল খেলা বন্ধ করবে।